input: DEĊIŻJONI TA' IMPLIMENTAZZJONI TAL-KUMMISSJONI
  tas-26 ta' Novembru 2014
  li temenda d-Deċiżjoni 2005/819/KE, Euratom li tawtorizza lir-Repubblika tal-Litwanja li tuża ċerti stimi approssimattivi għall-kalkolu tal-bażi ta' riżorsi proprji tal-VAT
  (notifikata bid-dokument C(2014) 8927)
  (It-test Litwan biss huwa awtentiku)
  (2014/846/UE, Euratom)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
  Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari it-tieni inċiż tal-Artikolu 6(3) tiegħu,
  Wara li kkonsultat lill-Kumitat Konsultattiv dwar ir-Riżorsi Proprji,
  Billi:
  (1)
  Skont l-Artikolu 385 tad-Direttiva tal-Kunsill 2006/112/KE (2), il-Litwanja tista', skont il-kundizzjonijiet li japplikaw f'dak l-Istat Membru fid-data tal-adeżjoni, tkompli teżenta t-tranżazzjonijiet kif imsemmi fil-punt 10 tal-Anness X, il-Parti B ta' dik id-Direttiva, sakemm l-istess eżenzjoni tibqa' tiġi applikata f'xi wieħed mill-Istati Membri li kienu membri tal-Komunità fit-30 ta' April 2004; dawk it-tranżazzjonijiet iridu jiġu kkunsidrati biex tkun determinata l-bażi tar-riżorsi proprji tal-VAT.
  (2)
  Fir-risposta tagħha tad-29 ta' April 2014 għall-ittra tal-14 ta' Frar 2014 tal-Kummissjoni dwar is-simplifikazzjoni ta' spezzjonijiet tar-riżorsi proprji tal-VAT (3), il-Litwanja talbet awtorizzazzjoni mill-Kummissjoni biex tuża perċentwali fissa tal-bażi intermedja għall-kalkolu tal-bażi tar-riżorsi proprji tal-VAT għat-tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE għas-snin finanzjarji 2014 sa 2020. Il-Litwanja wriet li l-perċentwali storika baqgħet stabbli maż-żmien. Il-Litwanja għandha għalhekk tingħata awtorizzazzjoni biex tikkalkula l-bażi tar-riżorsi proprji tal-VAT billi tuża perċentwali fissa skont l-ittra mibgħuta mill-Kummissjoni.
  (3)
  Għall-finijiet ta' trasparenza u ċertezza ġuridika, hu xieraq li jkun hemm limitu ta' żmien għall-applikabilità tal-awtorizzazzjoni.
  (4)
  Huwa għalhekk xieraq li tkun emendata d-Deċiżjoni tal-Kummissjoni 2005/819/KE, Euratom (4) kif meħtieġ,
  ADOTTAT DIN ID-DEĊIŻJONI:
  Artikolu 1
  Fid-Deċiżjoni 2005/819/KE, Euratom, jiddaħħal l-Artikolu 1a li ġej:
  “Artikolu 1a
  Permezz ta' deroga mill-Artikolu 1 ta' din id-Deċiżjoni, għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2014 sal-31 ta' Diċembru 2020, il-Litwanja hija awtorizzata li tuża 0.10 % tal-bażi intermedja fir-rigward tat-tranżazzjonijiet imsemmija fil-punt 10 tal-Anness X, il-Parti B, (trasport tal-passiġġieri) tad-Direttiva tal-Kunsill 2006/112/KE (*).
  Artikolu 2
  Din id-Deċiżjoni hija indirizzata lir-Repubblika tal-Litwanja.
  Magħmul fi Brussell, is-26 ta' Novembru 2014.